Mto Liao ni mto mkuu kusini mwa eneo la Manchuria nchini China. Liao ni moja kati ya mito mikuu saba ya China. Majina ya majimbo ya Liaoning na rasi ya Liaodong yametokana na mto huo. Mto huo pia unajulikana kama "mto mama" huko kaskazini mashariki mwa China. Liao inapita kwenye njia yake ya km 1,345 katika beseni lake la kilomita za mraba 232,000. Hata hivyo inabeba maji kiasi tu maana mkondo wake una m3 500 pekee. Maji yake huwa na matope mengi maana mto unapita katika ardhi yenye punje ndogo sana kama unga zinazofanya mashapo kuwa mengi. Mto Liao unaanza mahali pa kuungana kwa matawimto makuu mawili ambayo ni Mto Xiliao (Liao ya magharibi) na Mto Dongliao (Liao ya mashariki). Mkono wa magharibi wa Liao unapita kabisa ndani ya Mongolia ya Kichina ukiundwa kwa kuungana kwa mito ya Xar Moron na Laoha kwenye sehemu ya 43 ° 25 'N, 120 ° 45' E. Mkono wa mashariki unaanza katika Jimbo la Jilin, ukipita katika njia yenye umbo la "S" hadi kuungana na mkono wa magharibi. Sasa Mto Liao wenyewe upo njiani ukielekea kusini kupitia tambarare ya China Kaskazini Mashariki.